Οδηγίες συμπλήρωσης αίτησης συμμετοχής

σε προκήρυξη για τη στελέχωση των Κοινωνικών δομών

Στις σελίδες που ακολουθούν παρέχονται **οδηγίες** για τη συμπλήρωση του εντύπου της αίτησης – υπεύθυνης δήλωσης με κωδικό **εντυπο Φ2** το οποίο χρησιμοποιείται για τη συμμετοχή ωφελουμένων σε διαδικασίες πρόσληψης με σύμβαση εργασίας ορισμένου χρόνου για την υλοποίηση της πράξης «**ΑΡΣΙΣ\_Κοινωνικές δομές αντιμετώπισης της φτώχειας στο Δήμο Θεσσαλονίκης**». Επίσης, δίνονται **διευκρινίσεις** για απαιτούμενα προσόντα, βαθμολογούμενα κριτήρια και δικαιολογητικά συμμετοχής που πρέπει να προσκομίσουν οι υποψήφιοι προκειμένου να διασφαλίσουν την έγκυρη συμμετοχή τους στη διαδικασία επιλογής. Το κείμενο ακολουθεί τη διάρθρωση του εντύπου της αίτησης, ώστε να διευκολυνθούν οι υποψήφιοι στη συμπλήρωση των πεδίων της κάθε ενότητας.

Προκειμένου να αποφευχθούν λάθη και παραλείψεις, συνιστάται **πρώτα** **να διαβάσετε προσεκτικά** **το** **κείμενο της *Ανακοίνωσης*** σε συνδυασμό με τις ακόλουθες οδηγίες και στη συνέχεια να προβείτε στη συμπλήρωση της αίτησής σας.

Πρώτα απ' όλα, σημειώστε στην πάνω αριστερή γωνία της αίτησης τον αριθμό της *Ανακοίνωσης* (π.χ., *Φ1*) για την οποία εκδηλώνετε ενδιαφέρον. Στη συνέχεια προχωρήστε στη συμπλήρωση των επιμέρους ενοτήτων του εντύπου της αίτησης σύμφωνα με τις οδηγίες που ακολουθούν.

Α. ΔΙΚΑΙΟΥΧΟΣ ΦΟΡΕΑΣ

Στην ενότητα αυτή συμπληρώνετε με κεφαλαία γράμματα την επωνυμία του **φορέα έκδοσης της ανακοίνωσης**,στον οποίο απευθύνετε την αίτησή σας που στην προκειμένη περίπτωση είναι η Κοινωνική Οργάνωση ΑΡΣΙΣ.

Β. ΣΤΟΙΧΕΙΑ ΥΠΟΨΗΦΙΟΥ

Στην ενότητα αυτή, ανάλογα με το προς συμπλήρωση πεδίο, συμπληρώνετε:

**-** με ΚΕΦΑΛΑΙΑ γράμματα όσα από τα προσωπικά σας στοιχεία ζητούνται σε κείμενο (π.χ., *ονοματεπώνυμο, τόπο κατοικίας, οδό*). Το **Επώνυμο**, **Όνομα**, **Όνομα πατέρα** και **μητέρας** πρέπει να συμφωνούν απόλυτα με αυτά που αναγράφονται στο αποδεικτικό στοιχείο ταυτότητας.

**-** με ΑΡΙΘΜΟΥΣ τα λοιπά στοιχεία που αναφέρονται σε αριθμητικά δεδομένα (π.χ., *ταχυδρομικό κώδικα, τηλέφωνα, ημερομηνίες*).

**-** το σημείο **Χ** στο αντίστοιχο τετραγωνίδιο του φύλου σας (Α: άνδρας, Γ: γυναίκα).

ΕΠΙΣΗΜΑΝΣΗ: Η **αναγραφή του ΑΜΚΑ στο έντυπο της αίτησης είναι υποχρεωτική. Ο ΑΜΚΑ (Αριθμός Μητρώου Κοινωνικής Ασφάλισης) ε**ίναι ένας ενιαίος αριθμός μητρώου για την εργασία και την κοινωνική ασφάλιση. Είναι ουσιαστικά η ασφαλιστική ταυτότητα όλων των πολιτών και είναι υποχρεωτική από το νόμο για όλους από τον Οκτώβριο του 2009. Σε περίπτωση που δεν γνωρίζετε τον ΑΜΚΑ σας, μπορείτε να τον αναζητήσετε στην ιστοσελίδα [www.amka.gr](http://www.amka.gr).

**ΔΙΚΑΙΟΛΟΓΗΤΙΚΑ ΑΠΟΔΕΙΞΗΣ:**

* Αποδεικτικό στοιχείο ταυτότητας (για τους Έλληνες πολίτες και τους πολίτες άλλου κράτους μέλους της Ε.Ε.).
* Ταυτότητα ομογενούς (για τους Έλληνες ομογενείς).
* Άδεια διαμονής σε ισχύ (για τους αλλοδαπούς τρίτων χωρών).

Γ. ΒΑΘΜΟΛΟΓΟΥΜΕΝΑ ΚΡΙΤΗΡΙΑ ΕΠΙΛΟΓΗΣ

Στις **υπο-ενότητες (Γ.1. έως και Γ.6.)** της ενότητας Γ., δηλώνετε τα **κριτήρια** βάσει των οποίων θα διαμορφωθεί η συνολική σας βαθμολογία στον αρχικό πίνακα κατάταξης.

Για την απόδειξη των βαθμολογούμενων κριτηρίων επιλογής, πρέπει να προσκομίσετε τα δικαιολογητικά που ορίζονται στην *Ανακοίνωση* (βλ. *ΑΠΑΡΑΙΤΗΤΑ ΔΙΚΑΙΟΛΟΓΗΤΙΚΑ*) ή/και στις παρούσες *Οδηγίες*.

Γ.1. Κατάσταση ανεργίας

Ανάλογα με την κατάσταση της ανεργίας σας, σημειώστε **Χ** σε **ένα μόνο** από τα πεδία **α.** ή **β.**

**ΕΠΙΣΗΜΑΝΣΕΙΣ:**

**Πεδίο α. Μακροχρόνια άνεργος [για διάστημα > 12 μηνών]:**

Σημειώστε **Χ** μόνο εφόσον είστε άνεργος/η επί δώδεκα (12) τουλάχιστον συνεχείς μήνες, εξακολουθείτε να είστε άνεργος/η και κατέχετε κάρτα ανεργίας σε ισχύ ανανεούμενη ανά μήνα.

**Πεδίο β. Βραχυχρόνια άνεργος:**

Σημειώστε **Χ** μόνο εφόσον είστε άνεργος/η για χρονικό διάστημα μικρότερο από δώδεκα (12) μήνες.

**ΔΙΚΑΙΟΛΟΓΗΤΙΚΑ ΑΠΟΔΕΙΞΗΣ:**

* Εάν είστε **άνεργος/η** και έχετε συμπληρώσει ένα από τα πεδία **α.**, **β.**, **γ.** της υπο-ενότητας Γ.1., πρέπει να προσκομίσετε Δελτίο Ανεργίας σε ισχύ κατά την ημερομηνία υποβολής της αίτησης συμμετοχής σας στη διαδικασία επιλογής.
* Εάν είστε **γιατρός, φαρμακοποιός ή γεωπόνος**, πρέπει να προσκομίσετε υπεύθυνη δήλωση στην οποία να δηλώνετε ότι είστε άνεργος και δεν έχετε κάνει έναρξη επιτηδεύματος στην αρμόδια ΔΟΥ.

Γ.2. Οικογενειακή κατάσταση

Ανάλογα με την οικογενειακή σας κατάσταση, σημειώστε **Χ** στο πεδία **α.** και συμπληρώστε στο πεδίο **β.** τον **αριθμό** των προστατευόμενων μελών.

**ΕΠΙΣΗΜΑΝΣΕΙΣ:**

**Πεδίο α. Μονογονεϊκή οικογένεια:**

Σημειώστε **Χ** μόνο εφόσον είστε **γονέας μονογονεϊκής οικογένειας:** Ως μονογονέαςνοείται ο γονέας εκείνος ο οποίος, κατά την ημερομηνία υποβολής της αίτησης πρόσληψης, ασκεί εν τοις πράγμασι και κατ’ αποκλειστικότητα ή μετά από σχετική ανάθεση τη **γονική μέριμνα** ενός ή περισσότερων ανήλικων τέκνων. Το δικαίωμα αυτό ασκείται από τον γονέα και μετά την ενηλικίωση των τέκνων και μέχρι τη συμπλήρωση του 25ου έτους της ηλικίας τους. **Ενδεικτικές** περιπτώσεις: χηρεία μονογονέα, άγαμη μητέρα με τέκνο χωρίς αναγνώριση από τον πατέρα, έκπτωση του άλλου γονέα από την άσκηση της γονικής μέριμνας, αφαίρεση γονικής μέριμνας του άλλου γονέα λόγω κακής άσκησης κ.λπ.

**Πεδίο β. Με προστατευόμενα μέλη:**

Σημειώστε στο πεδίο αυτό τον ακριβή αριθμό των προστατευόμενων μελών (π.χ., 2) όπως αυτός προκύπτει από το **εκκαθαριστικό σημείωμα** οικονομικού έτους 2012.

**Ενδεικτικές** περιπτώσεις προστατευόμενων μελών είναι:

α) Τα ανήλικα άγαμα τέκνα.

β) Τα ενήλικα άγαμα τέκνα τα οποία δεν έχουν υπερβεί το εικοστό πέμπτο έτος της ηλικίας τους και σπουδάζουν σε αναγνωρισμένες σχολές ή σχολεία του εσωτερικού ή εξωτερικού, καθώς και εκείνα τα οποία παρακολουθούν δημόσια ή ιδιωτικά ινστιτούτα επαγγελματικής κατάρτισης στο εσωτερικό. Ειδικά για τα τέκνα αυτά, καθώς και για εκείνα που δεν σπουδάζουν, το χρονικό διάστημα κατά το οποίο θεωρούνται προστατευόμενα µέλη παρατείνεται μέχρι και δύο έτη, εφόσον κατά τα έτη αυτά είναι εγγεγραμμένα στα μητρώα ανέργων του ΟΑΕΔ.

γ) Τα τέκνα που είναι άγαμα ή διαζευγμένα ή τελούν σε κατάσταση χηρείας, εφόσον παρουσιάζουν αναπηρία 67% και πάνω από διανοητική καθυστέρηση ή φυσική αναπηρία κ.λπ.

**ΔΙΚΑΙΟΛΟΓΗΤΙΚΑ ΑΠΟΔΕΙΞΗΣ:**

* Πιστοποιητικό οικογενειακής κατάστασης του οικείου δήμου.
* Για την απόδειξη της μονογονεϊκής οικογένειας, οποιοδήποτε πιστοποιητικό δημόσιας αρχής της ημεδαπής ή αλλοδαπής από τo οποίo να προκύπτει η ιδιότητα του γονέα μονογονεϊκής οικογένειας (π.χ., πιστοποιητικό από το οποίο να προκύπτει η κατάσταση χηρείας του μονογονέα, δικαστική απόφαση με την οποία ανατέθηκε η άσκηση της γονικής μέριμνας σε ένα μόνο γονέα κ.λπ.).
* Εκτύπωση εκκαθαριστικού σημειώματος ή αντίγραφο αυτού για το οικονομικό έτος 2012, για εισοδήματα δηλαδή που αποκτήθηκαν από 1/1/2011 έως 31/12/2011, προκειμένου για την απόδειξη του αριθμού των προστατευόμενων μελών.

Γ.3. Οικογενειακό εισόδημα

Σημειώστε **Χ** σε **ένα μόνο** από τα τέσσερα πεδίαή **γ.** ή **δ.** της υπο-ενότητας Γ.3. ανάλογα με το οικογενειακό εισόδημα που αποκτήσατε από 1-1-2011 έως 31-12-2011 (βάσει του εκκαθαριστικού σημειώματος που λάβατε για το οικονομικό έτος 2012).

**ΕΠΙΣΗΜΑΝΣΗ:**

Ως «οικογενειακό εισόδημα» λαμβάνεται υπόψη το **συνολικό δηλωθέν εισόδημα του υπόχρεου, του/της συζύγου και των ανήλικων τέκνων** όπως προκύπτει από το εκκαθαριστικό σημείωμα της εφορίας.

**ΔΙΚΑΙΟΛΟΓΗΤΙΚΑ ΑΠΟΔΕΙΞΗΣ:**

* Εκτύπωση εκκαθαριστικού σημειώματος ή αντίγραφο αυτού για το οικονομικό έτος 2012, για εισοδήματα δηλαδή που αποκτήθηκαν από 1/1/2011 έως 31/12/2011 **ή**
* Υπεύθυνη δήλωση του Ν.1599/86 ότι δεν υποχρεούται ο ωφελούμενος να υποβάλλει φορολογική δήλωση λόγω εισοδήματος **θεωρημένη από την αρμόδια ΔΟΥ**.

Γ.4. Εθελοντική δράση

Σημειώστε **Χ** σε **ένα μόνο** από τα δύο πεδία **α.** ή **β.** της υπο-ενότητας Γ.4. ανάλογα με το είδος της εθελοντικής δράσης που μπορείτε να τεκμηριώσετε. Συναφείς δράσεις / δομές θεωρούνται αυτές που παρέχουν υπηρεσίες σε ευπαθείς κοινωνικές ομάδες.

**ΔΙΚΑΙΟΛΟΓΗΤΙΚΟ ΑΠΟΔΕΙΞΗΣ:**

Βεβαίωση από φορέα που υλοποιεί δράσεις εθελοντισμού (πχ μη κερδοσκοπικούς οργανισμούς, ΟΤΑ κλπ)

Γ.5. Εργασιακή εμπειρία

Σημειώστε **Χ** σε **ένα μόνο** από τα δύο πεδία **α.** ή **β.** της υπο-ενότητας Γ.5. ανάλογα με το είδος της εργασιακής εμπειρίας που διαθέτετε.

**ΔΙΚΑΙΟΛΟΓΗΤΙΚΟ ΑΠΟΔΕΙΞΗΣ:**

Δείτε παρακάτω στο σχετικό εδάφιο «ΕΙΔΙΚΕΣ ΔΙΕΥΚΡΙΝΙΣΕΙΣ ΓΙΑ ΔΙΚΑΙΟΛΟΓΗΤΙΚΑ ΠΟΥ ΑΦΟΡΟΥΝ ΕΡΓΑΣΙΑΚΗ ΕΜΠΕΙΡΙΑ»

Γ.6. Εντοπιότητα

Εφόσον είστε μόνιμος κάτοικος του Δήμου στον οποίο υλοποιείται το πρόγραμμα, σημειώστε **Χ** στο σχετικό πεδίο της υπο-ενότητας Γ.5.

**ΔΙΚΑΙΟΛΟΓΗΤΙΚΟ ΑΠΟΔΕΙΞΗΣ:**

* + Πιστοποιητικό εντοπιότητας στο οποίο να αναγράφεται η ακριβής διεύθυνση του υποψήφιου
	+ Βεβαίωση μόνιμης κατοικίας από τον οικείο δήμο.

Δ. ΕΠΙΔΙΩΚΟΜΕΝΕΣ ΘΕΣΕΙΣ ΑΠΑΣΧΟΛΗΣΗΣ ΚΑΤΑ ΣΕΙΡΑ ΠΡΟΤΙΜΗΣΗΣ

Δεν απαιτείται συμπλήρωση

Ε. ΤΥΠΙΚΑ (και τυχόν πρόσθετα) ΠΡΟΣΟΝΤΑ

Για τη συμπλήρωση των πεδίων της ενότητας Ε., πρέπει καταρχήν να ανατρέξετε στην *Ανακοίνωση* [βλ. *ΠΙΝΑΚΑΣ Β: ΑΠΑΙΤΟΥΜΕΝΑ ΠΡΟΣΟΝΤΑ (ανά κωδικό θέσης)*]. Εάν διαπιστώσετε ότι για τις θέσεις απασχόλησης που επιδιώκετε (π.χ., *ΠΕ Μηχανικών*) προβλέπονται συγκεκριμένα τυπικά ή και τυχόν πρόσθετα προσόντα (π.χ., τίτλος σπουδών, άδεια άσκησης επαγγέλματος, γνώση χειρισμού Η/Υ κ.ά.), τα οποία και **διαθέτετε**, τότε τα καταγράφετε αναλυτικά στα πεδία της συγκεκριμένης ενότητας. Εάν όμως για τις θέσεις απασχόλησης που επιδιώκετε **δεν προβλέπονται** σύμφωνα με την *Ανακοίνωση* τυπικά ή άλλα πρόσθετα προσόντα, τότε **δεν συμπληρώνετε** κανένα από τα πεδία της ενότητας Ε. Τονίζεται ότι τα τυπικά και τυχόν πρόσθετα προσόντα δεν αξιολογούνται βαθμολογικά, η μη κατοχή τους ωστόσο, για τις περιπτώσεις ειδικοτήτων που ορίζονται στην *Ανακοίνωση*, μπορεί να συνεπάγεται τον **αποκλεισμό** σας από τη διαδικασία επιλογής (π.χ., στην περίπτωση μη υποβολής του απαιτούμενου από την ανακοίνωση τίτλου σπουδών ή της προβλεπόμενης άδειας άσκησης επαγγέλματος).

**ΔΙΚΑΙΟΛΟΓΗΤΙΚΑ ΑΠΟΔΕΙΞΗΣ:**

* **Τίτλος σπουδών** [για ειδικότητες Πανεπιστημιακής (**ΠΕ**), Τεχνολογικής (**ΤΕ**) και Δευτεροβάθμιας (**ΔΕ**) Εκπαίδευσης]. Εάν είστε υποψήφιος για ειδικότητες Υποχρεωτικής Εκπαίδευσης (**ΥΕ**), πρέπει να προσκομίσετε αντίγραφο του τίτλου σας **μόνο** στην περίπτωση που ο τίτλος σπουδών (π.χ., απολυτήριο τριταξίου Γυμνασίου) ζητείται ως απαιτούμενο προσόν από την *Ανακοίνωση* [βλ. *Τίτλος σπουδών και λοιπά απαιτούμενα (τυπικά & τυχόν πρόσθετα) προσόντα*]. Για ειδικότερες πληροφορίες σχετικά με τίτλους σπουδών (π.χ., τίτλοι που αποκτήθηκαν στην αλλοδαπή κ.ά.), μπορείτε να ανατρέξετε στις *ΕΙΔΙΚΕΣ ΕΠΙΣΗΜΑΝΣΕΙΣ ΠΟΥ ΑΦΟΡΟΥΝ ΔΙΚΑΙΟΛΟΓΗΤΙΚΑ ΤΙΤΛΩΝ ΣΠΟΥΔΩΝ* (βλ. σελ.6-7 των *Οδηγιών*).
* **Άδεια άσκησης επαγγέλματος** σε ισχύ ή λοιπές βεβαιώσεις ή πιστοποιητικά ή επαγγελματικές ταυτότητες (μόνο για τις ειδικότητες που ορίζεται στην *Ανακοίνωση*) όπως, π.χ., άδεια άσκησης επαγγέλματος Μηχανικού, ταυτότητα μέλους της Ένωσης Νοσηλευτών/τριών Ελλάδος, άδεια οδήγησης αυτοκινήτου Γ΄ κατηγορίας κ.ά.
* Εάν η γνώση **χειρισμού Η/Υ** ή η γνώση **ξένων γλωσσών** αποτελούν απαιτούμενα σύμφωνα με την *Ανακοίνωση* προσόντα για ορισμένες θέσεις απασχόλησης, οι υποψήφιοι οφείλουν να προσκομίσουν τα κατά περίπτωση απαραίτητα δικαιολογητικά τα οποία μπορούν να αναζητήσουν στην **ιστοσελίδα του ΑΣΕΠ** (**www.asep.gr**) ακολουθώντας αντίστοιχα τη διαδρομή: Κεντρική σελίδα 🡪 Φορείς 🡪 Υποδείγματα 🡪 Παράρτημα: Γνώση Χειρισμού Η/Υ – Τρόπος Απόδειξης ή Παράρτημα: Τίτλοι Γλωσσομάθειας – Τρόπος Απόδειξης.

**ΕΙΔΙΚΕΣ ΔΙΕΥΚΡΙΝΙΣΕΙΣ ΓΙΑ ΔΙΚΑΙΟΛΟΓΗΤΙΚΑ ΠΟΥ ΑΦΟΡΟΥΝ ΕΡΓΑΣΙΑΚΗ ΕΜΠΕΙΡΙΑ:**

Εάν η **εργασιακή** **εμπειρία** (με σχέση εργασίας ή σύμβαση μίσθωσης έργου στο δημόσιο ή στον ιδιωτικό τομέα ή άσκηση επαγγέλματος) αποτελεί απαιτούμενο προσόνσύμφωνα με την *Ανακοίνωση* [βλ. *ΠΙΝΑΚΑΣ Β: ΑΠΑΙΤΟΥΜΕΝΑ ΠΡΟΣΟΝΤΑ (ανά κωδικό θέσης)*], πρέπει να προσκομίσετε τα εξής **κατά περίπτωση** δικαιολογητικά:

**Α. Όταν απαιτείται άδεια άσκησης επαγγέλματος:**

Για τους **μισθωτούς** και τους **ελεύθερους επαγγελματίες:**

**(1) Όταν δεν ζητείται εξειδικευμένη εμπειρία:**

**•** Άδεια άσκησης επαγγέλματος και

**•** Βεβαίωση του οικείου ασφαλιστικού φορέα στην οποία να αναγράφεται η διάρκεια της ασφάλισης.

Οι μισθωτοί του δημοσίου τομέα μπορούν, εναλλακτικά, αντί της βεβαίωσης του οικείου ασφαλιστικού φορέα να προσκομίσουν βεβαίωση του οικείου φορέα του δημοσίου τομέα από την οποία να προκύπτει το είδος και η χρονική διάρκεια της εμπειρίας.

**(2) Όταν ζητείται εξειδικευμένη εμπειρία απαιτείται επιπλέον:**

- Για τους **μισθωτούς**, χωριστή από την αίτηση, υπεύθυνη δήλωση του υποψηφίου κατά το άρθρο 8 του ν.1599/1986 στην οποία να δηλώνονται ο εργοδότης, το είδος και η χρονική διάρκεια της εξειδικευμένης εμπειρίας.

Οι μισθωτοί του δημόσιου τομέα μπορούν, εναλλακτικά, αντί της υπεύθυνης δήλωσης να προσκομίσουν βεβαίωση του οικείου φορέα του δημόσιου τομέα από την οποία να προκύπτουν το είδος και η χρονική διάρκεια της εξειδικευμένης εμπειρίας.

- Για τους **ελεύθερους επαγγελματίες**, χωριστή από την αίτηση, υπεύθυνη δήλωση κατά το άρθρο 8 του ν.1599/1986, για το είδος και τη χρονική διάρκεια της εξειδικευμένης εμπειρίας και μία τουλάχιστον σχετική σύμβαση ή δελτία παροχής υπηρεσιών που να καλύπτουν ενδεικτικώς τη διάρκεια και το είδος της εξειδικευμένης εμπειρίας.

**Β. Όταν δεν απαιτείται άδεια άσκησης επαγγέλματος:**

**Για όλες τις περιπτώσεις είτε ζητείται εξειδικευμένη εμπειρία είτε όχι.**

**(1)** **Για τους μισθωτούς του δημόσιου και ιδιωτικού τομέα:**

**•** Βεβαίωση του οικείου ασφαλιστικού φορέα από την οποία να προκύπτει η διάρκεια της ασφάλισης.

**•** Χωριστή από την αίτηση υπεύθυνη δήλωση του υποψηφίου κατά το άρθρο 8 του ν.1599/1986 στην οποία να δηλώνονται επακριβώς ο χρόνος και το είδος της εμπειρίας του καθώς και τα στοιχεία του εργοδότη, φυσικού προσώπου ή της επωνυμίας της επιχείρησης αν πρόκειται για νομικό πρόσωπο.

Οι μισθωτοί του δημόσιου τομέα μπορούν, εναλλακτικά, αντί της βεβαίωσης του ασφαλιστικού φορέα και της υπεύθυνης δήλωσης, να προσκομίσουν βεβαίωση του οικείου φορέα του δημόσιου τομέα από την οποία να προκύπτει και το είδος της εμπειρίας.

**(2) Για τους ελεύθερους επαγγελματίες:**

**•** Βεβαίωση του οικείου ασφαλιστικού φορέα στην οποία να αναγράφεται η διάρκεια της ασφάλισης.

**•** Υπεύθυνη δήλωση, χωριστή από την αίτηση, κατά το άρθρο 8 του ν.1599/1986, ότι πραγματοποίησε συγκεκριμένες εργασίες, μελέτες και έργα σχετικά με το αντικείμενο της εμπειρίας **και**

**•** Υποβολή μίας τουλάχιστον σχετικής σύμβασης ή δελτίων παροχής υπηρεσιών που να καλύπτουν ενδεικτικώς τη διάρκεια και το είδος της εμπειρίας.

**ΕΠΙΣΗΜΑΝΣΗ ΓΙΑ ΤΟΥΣ ΑΠΑΣΧΟΛΟΥΜΕΝΟΥΣ ΣΤΟ ΔΗΜΟΣΙΟ ΤΟΜΕΑ:**

Ως φορείς του Δημοσίου νοούνται: οι Υπηρεσίες του Δημοσίου, τα Ν.Π.Δ.Δ., τα Ν.Π.Ι.Δ. του δημόσιου τομέα, οι Ο.Τ.Α. πρώτου και δεύτερου βαθμού καθώς και τα νομικά πρόσωπα των Ο.Τ.Α., όπως ορίζονται στο άρθρο 1 του ν.3812/2009 (όπως ισχύει).

**Ως εργασία που έχει διανυθεί στο δημόσιο τομέα, θεωρείται επίσης:**

* Η απασχόληση κατά τη διάρκεια της στρατιωτικής θητείας.
* Η συμμετοχή σε προγράμματα απόκτησης εργασιακής εμπειρίας (STAGE) του ΟΑΕΔ.
* Η απασχόληση με Σύμβαση Μίσθωσης Έργου σε φορείς του Δημοσίου.

**Όταν η εμπειρία έχει αποκτηθεί στην αλλοδαπή:**

Για εμπειρία η οποία έχει αποκτηθεί στην αλλοδαπή **επιπλέον** των λοιπών δικαιολογητικών που απαιτούνται από τις ανωτέρω, κατά περίπτωση, παραγράφους, πρέπει να προσκομίσετε:

**(1) Όταν κατά το ισχύον νομικό καθεστώς του κράτους η ασφάλιση των εργαζομένων για συγκεκριμένο επάγγελμα ή συγκεκριμένη σχέση εργασίας είναι υποχρεωτική:**

* Βεβαίωση του εργοδότη στον οποίο απασχολήθηκε, στην οποία να αναφέρεται ο χρόνος και το είδος της απασχόλησης του ενδιαφερομένου **και**
* Βεβαίωση του οικείου ασφαλιστικού οργανισμού, είτε πρόκειται για αμιγώς κρατική ή αμιγώς ιδιωτική ή μικτή ασφάλιση.

**(2)** **Όταν κατά το ισχύον νομικό καθεστώς του κράτους η ασφάλιση των εργαζομένων για συγκεκριμένο επάγγελμα ή συγκεκριμένη σχέση εργασίας είναι μη υποχρεωτική:**

* Βεβαίωση του εργοδότη στον οποίο απασχολήθηκε, στην οποία να αναφέρεται ο χρόνος και το είδος της απασχόλησης του ενδιαφερομένου.
* Υπεύθυνη δήλωση του ιδίου κατά το άρθρο 8 του ν.1599/1986 στην οποία να αναγράφονται επακριβώς ο χρόνος απασχόλησης και το είδος της εμπειρίας του, τα στοιχεία του εργοδότη, φυσικού προσώπου ή της επωνυμίας της επιχείρησης αν πρόκειται περί νομικού προσώπου **και**
* Βεβαίωση της αρμόδιας αρχής του κράτους στο οποίο απασχολήθηκε ότι η ασφάλιση για το συγκεκριμένο επάγγελμα ή τη συγκεκριμένη σχέση εργασίας δεν είναι υποχρεωτική, κατά τη νομοθεσία του κράτους τούτου.

**(3) Όταν ο χρόνος εμπειρίας έχει διανυθεί σε υπηρεσίες δημόσιου χαρακτήρα της αλλοδαπής, μπορεί να αποδεικνύεται και με βεβαίωση του αντίστοιχου δημόσιου φορέα.**

Τα δικαιολογητικά του υποψηφίου, ο οποίος επικαλείται εμπειρία που αποκτήθηκε στο εξωτερικό, θα πρέπει να συνοδεύονται εκτός από τα **πρωτότυπα ή επικυρωμένα** αντίγραφα των πρωτοτύπων **και** από **επίσημη μετάφρασή** τους στην ελληνική γλώσσα.

**Ειδικές περιπτώσεις απόδειξης εμπειρίας**

**α.** **Δικαστική Απόφαση**

Η εμπειρία αποδεικνύεται **και** με τυχόν υπάρχουσα δικαστική απόφαση από την οποία να προκύπτει το είδος της εργασίας που παρασχέθηκε καθώς και η χρονική διάρκεια της παροχής της.

**β. Απόδειξη εμπειρίας ΠΕ Διοικητικού-Οικονομικού ή ΠΕ Διοικητικού από πτυχιούχους της Νομικής που είναι δικηγόροι ή ασχολούνται με την πρακτική άσκηση για την απόκτηση της άδειας δικηγόρου**

Οι πτυχιούχοι της Νομικής που είναι δικηγόροι ή ασχολούνται με την πρακτική άσκηση για την απόκτηση της άδειας δικηγόρου, προκειμένου να αποδείξουν εμπειρία για θέσεις **ΠΕ Διοικητικού- Οικονομικού ή ΠΕ Διοικητικού** πρέπει να προσκομίσουν:

(1) Πιστοποιητικό του οικείου Δικηγορικού Συλλόγου από το οποίο να προκύπτει, πότε ο δικηγόρος απέκτησε την ιδιότητα του ασκούμενου και πότε αυτή του δικηγόρου.

(2) Βεβαίωση του Ταμείου Νομικών από την οποία να προκύπτει πότε ο υποψήφιος ασφαλίστηκε ως δικηγόρος ή ενδεχομένως και ως ασκούμενος (δεδομένου ότι η ασφάλιση των ασκουμένων είναι προαιρετική).

(3) Επικυρωμένα από το Δικηγορικό Σύλλογο φωτοαντίγραφα των ετήσιων «καταστάσεων παραστάσεων στα Δικαστήρια» και των «καταστάσεων προεισπράξεων συμβολαίων» μέχρι την ημέρα υποβολής της αίτησης συμμετοχής του υποψηφίου στο διαγωνισμό. Η προσκόμιση των ανωτέρω καταστάσεων είναι ενδεικτική και αρκεί να αναφέρεται σε αυτές έστω και μία μόνο παράσταση στα Δικαστήρια ή ένα μόνο συμβόλαιο κατ’ έτος. Μόνο δε για τα έτη κατά τα οποία ο δικηγόρος θα εμφανίζει μηδενική απασχόληση (καμία απολύτως παράσταση και κανένα συμβόλαιο) δεν θα προσμετρείται χρόνος εμπειρίας. Οι **έμμισθοι δικηγόροι**, εφόσον τυχόν αυτοί δεν πραγματοποιούν παραστάσεις στα δικαστήρια και δεν συντάσσουν συμβόλαια πελατών τους, επί όσον τουλάχιστον χρόνο είναι έμμισθοι προσκομίζουν βεβαίωση του φορέα στον οποίο εργάζονται ως έμμισθοι είτε αυτός είναι δημόσιος είτε ιδιωτικός, από την οποία να προκύπτει το είδος και η χρονική διάρκεια της δικηγορικής υπηρεσίας που προσφέρουν καθώς και ο τρόπος πληρωμής τους.

**γ. Απόδειξη εμπειρίας επαγγελματιών οδηγών που εργάζονται ως οδηγοί στο δικό τους αυτοκίνητο**

Οι επαγγελματίες οδηγοί που εργάζονται ως οδηγοί στο δικό τους αυτοκίνητο αποδεικνύουν την εμπειρία τους με πιστοποιητικό του Οργανισμού Ασφάλισης Ελευθέρων Επαγγελματιών (Ο.Α.Ε.Ε.) που βεβαιώνει το χρόνο ασφάλισής τους σε αυτό, σε συνδυασμό με **υπεύθυνη δήλωση** κατά το άρθρο 8 του ν.1599/1986, στην οποία να δηλώνουν σαφώς ότι **οι ίδιοι είναι οδηγοί του αυτοκινήτου τους** και διαθέτουν την εμπειρία που δηλώνουν στην αίτησή τους.

**δ. Έρευνα ή συμμετοχή σε ερευνητικά κέντρα ή προγράμματα**

Η έρευνα ή η συμμετοχή σε ερευνητικά κέντρα ή προγράμματα μπορεί να ληφθεί ως χρόνος εμπειρίας υπό την απαραίτητη προϋπόθεση ότι ο υποψήφιος προσκομίζει:

(α) Βεβαίωση του διοικητικού υπευθύνου (του Γραμματέα ή Προέδρου της Επιτροπής Ερευνών) στην οποία θα αναφέρονται, για κάθε ερευνητικό πρόγραμμα ή έργο, ο τίτλος και η διάρκειά του, ο χρόνος συμμετοχής του υποψηφίου, η συμβατική σχέση με την οποία συνδεόταν ο υποψήφιος με το φορέα και ο επιστημονικός υπεύθυνος **και**

(β) Βεβαίωση του επιστημονικού υπευθύνου στην οποία θα αναφέρονται, για κάθε ερευνητικό πρόγραμμα, το αντικείμενο της έρευνας, ο χρόνος συμμετοχής του υποψηφίου και η ιδιαίτερη συμβολή του στην εκπόνηση ή ολοκλήρωση του έργου.

Είναι αυτονόητο ότι τα ανωτέρω ισχύουν εφόσον ο υποψήφιος κατά τη διάρκεια της συμμετοχής του κατείχε τον απαιτούμενο από την ανακοίνωση βασικό τίτλο σπουδών ή άδεια άσκησης επαγγέλματος ή άλλη επαγγελματική άδεια, όπου αυτή απαιτείται.

**ε. Στρατιωτική θητεία**

Ως χρόνος εμπειρίας αναγνωρίζεται και η απασχόληση που προκύπτει κατά τη διάρκεια της στρατιωτικής θητείας. Η βεβαίωση των αρμοδίων αρχών πρέπει να αναφέρει το είδος και τη διάρκεια της απασχόλησης. Στην περίπτωση αυτή η σχετική ειδικότητα πρέπει να έχει αποκτηθεί πριν από την κατάταξη του υποψηφίου, ενώ στην περίπτωση που η ειδικότητα αποκτάται κατά τη διάρκεια της θητείας, η σχετική εμπειρία αναγνωρίζεται από την απόκτησή της και μετά. Όταν από την ανακοίνωση απαιτείται άδεια άσκησης επαγγέλματος ή άλλη επαγγελματική άδεια, ο χρόνος της παραπάνω εμπειρίας υπολογίζεται μετά την απόκτηση της απαιτούμενης άδειας.

**στ. Προγράμματα STAGE**

Ως χρόνος εμπειρίας θεωρείται και η συμμετοχή στα προγράμματα απόκτησης εργασιακής εμπειρίας STAGE του ΟΑΕΔ. Η σχετική βεβαίωση, από την οποία πρέπει να προκύπτει το είδος και η χρονική διάρκεια του προγράμματος, εκδίδεται από τον ΟΑΕΔ.

**ΕΙΔΙΚΕΣ ΔΙΕΥΚΡΙΝΙΣΕΙΣ ΓΙΑ ΔΙΚΑΙΟΛΟΓΗΤΙΚΑ ΠΟΥ ΑΦΟΡΟΥΝ ΤΙΤΛΟΥΣ ΣΠΟΥΔΩΝ:**

1) Για **τίτλους Πανεπιστημιακής Εκπαίδευσης:** όπου στην *Ανακοίνωση* [βλ. *Τίτλος σπουδών και λοιπά απαιτούμενα (τυπικά & τυχόν πρόσθετα) προσόντα*] ορίζεται ως απαιτούμενο προσόν πτυχίο ή δίπλωμα Α.Ε.Ι. ή Ελληνικού Ανοικτού Πανεπιστημίου (Ε.Α.Π.) Α.Ε.Ι. ή Προγραμμάτων Σπουδών Επιλογής (Π.Σ.Ε.) Α.Ε.Ι. της ημεδαπής «**αντίστοιχης** **ειδικότητας ή ταυτόσημο κατά περιεχόμενο ειδικότητας**» με το ζητούμενο από την ανακοίνωση, οι υποψήφιοι οι οποίοι **δεν διαθέτουν** τίτλο που αναφέρεται ρητά (με την ονομασία του) στην ανακοίνωση, καλύπτεται δε από τους παραπάνω όρους (αντιστοιχία ή ταυτοσημία), υποχρεούνται να προσκομίσουν **συγχρόνως** βεβαίωση του αρμοδίου οργάνου του Α.Ε.Ι. ή Ελληνικού Ανοικτού Πανεπιστημίου (Ε.Α.Π.) Α.Ε.Ι. ή Προγραμμάτων Σπουδών Επιλογής (Π.Σ.Ε.) Α.Ε.Ι., στο οποίο ανήκει το Τμήμα που χορήγησε το εν λόγω πτυχίο ή δίπλωμα, περί του ότι ο τίτλος αυτός στηρίζεται σε σπουδές που καλύπτουν με πλήρη επάρκεια το γνωστικό αντικείμενο του πτυχίου που ζητείται από την ανακοίνωση. Σε περίπτωση που δεν προσκομισθεί η βεβαίωση αυτή, ο επικαλούμενος τίτλος δεν λαμβάνεται υπόψη.

2) Για **τίτλους Τεχνολογικής Εκπαίδευσης:** όπου στην *Ανακοίνωση* [βλ. *Τίτλος σπουδών και λοιπά απαιτούμενα (τυπικά & τυχόν πρόσθετα) προσόντα*] ορίζεται ως απαιτούμενο προσόν πτυχίο ή δίπλωμα Τ.Ε.Ι. ή Προγραμμάτων Σπουδών Επιλογής (Π.Σ.Ε.) Τ.Ε.Ι. της ημεδαπής «**αντίστοιχης** **ειδικότητας ή αντίστοιχο κατά ειδικότητα ή αντίστοιχο κατά περιεχόμενο ειδικότητας**» με το ζητούμενο από την ανακοίνωση, οι υποψήφιοι οι οποίοι **δεν διαθέτουν** τίτλο που αναφέρεται ρητά (με την ονομασία του) στην ανακοίνωση, καλύπτεται δε από τον παραπάνω όρο (αντιστοιχία), υποχρεούνται να προσκομίσουν **συγχρόνως** βεβαίωση του αρμοδίου οργάνου του Τ.Ε.Ι. ή Προγραμμάτων Σπουδών Επιλογής (Π.Σ.Ε.) Τ.Ε.Ι., στο οποίο ανήκει το Τμήμα που χορήγησε το εν λόγω πτυχίο ή δίπλωμα, περί του ότι ο τίτλος αυτός στηρίζεται σε σπουδές που καλύπτουν με πλήρη επάρκεια το γνωστικό αντικείμενο του πτυχίου που ζητείται από την ανακοίνωση. Σε περίπτωση που δεν προσκομισθεί η βεβαίωση αυτή, ο επικαλούμενος τίτλος δεν λαμβάνεται υπόψη.

3) Για τους κατόχους **τίτλων Κ.Α.Τ.Ε.Ε.** αντίστοιχων ειδικοτήτων με τίτλους Τ.Ε.Ι. που ορίζονται ως απαιτούμενα προσόντα στην *Ανακοίνωση* [βλ. *Τίτλος σπουδών και λοιπά απαιτούμενα (τυπικά & τυχόν πρόσθετα) προσόντα*], απαιτείται βεβαίωση του αρμοδίου οργάνου Τ.Ε.Ι. από την οποία να προκύπτει η αντιστοιχία του τίτλου σπουδών τους, με το ζητούμενο από την ανακοίνωση. Η εν λόγω βεβαίωση **δεν απαιτείται** για τις ειδικότητες της κατηγορίας Τεχνολογικής Εκπαίδευσης, για τις οποίες, εκ του νόμου, προβλέπεται άδεια άσκησης επαγγέλματος.

4) Οι υποψήφιοι που κατέχουν **τίτλους σπουδών στους οποίους δεν αναγράφεται η κατεύθυνση ή ειδίκευση** **αυτών**, όπως αυτή ενδέχεται να ζητείται από την ανακοίνωση, πρέπει να προσκομίσουν πιστοποιητικό ή βεβαίωση του Τμήματος που χορήγησε τον τίτλο σπουδών τους, από την οποία να προκύπτει ότι παρακολούθησαν τα μαθήματα κύκλου σπουδών της κατεύθυνσης ή ειδίκευσης που ζητείται από την ανακοίνωση.

5) Εάν ο τίτλος έχει αποκτηθεί στην **αλλοδαπή απαιτείται**:

α)Για τίτλους **Πανεπιστημιακής** **και Τεχνολογικής Εκπαίδευσης:** **Πράξη αναγνώρισης από το ΔΙ.Κ.Α.Τ.Σ.Α. ή το** **Ι.Τ.Ε.** αντίστοιχα, για την ισοτιμία και αντιστοιχία του τίτλου **ή** **πιστοποιητικό αναγνώρισης από τον Διεπιστημονικό Οργανισμό Αναγνώρισης Τίτλων Ακαδημαϊκών και Πληροφόρησης (Δ.Ο.Α.Τ.Α.Π.)** περί ισοτιμίας και αντιστοιχίας του τίτλου.

Στην περίπτωση που από την ανακοίνωση ζητούνται **όλα τα πτυχία** Πανεπιστημιακής Εκπαίδευσης (ΠΕ) ή Τεχνολογικής Εκπαίδευσης (ΤΕ) που εκδίδει το εκπαιδευτικό σύστημα της ημεδαπής, **απαιτείται** Πράξη αναγνώρισης από το ΔΙ.Κ.Α.Τ.Σ.Α. ή το Ι.Τ.Ε. αντίστοιχα, για την ισοτιμία του τίτλου ή πιστοποιητικό αναγνώρισηςαπό τον Διεπιστημονικό Οργανισμό Αναγνώρισης Τίτλων Ακαδημαϊκών και Πληροφόρησης (Δ.Ο.Α.Τ.Α.Π.) περί ισοτιμίας αυτού.

Ειδικά για τα πτυχία της **Κύπρου**: πριν από την πλήρη ένταξη της Κυπριακής Δημοκρατίας στην Ευρωπαϊκή Ένωση (1-5-2004) δεν απαιτείται αντιστοιχία για τα πτυχία που αναφέρονται στο Π.Δ.299/1977, ενώ για τα ίδια πτυχία καθώς και για όλα τα υπόλοιπα, τα οποία έχουν χρόνο κτήσης μετά την ένταξή της στην Ε.Ε. απαιτείται ισοτιμία και αντιστοιχία.

β) Προκειμένου για **Δευτεροβάθμια μη τεχνική ή μη επαγγελματική εκπαίδευση**, βεβαίωση ισοτιμίας από την αρμόδια Διεύθυνση του Υπουργείου Παιδείας, Δια Βίου Μάθησης και Θρησκευμάτων και για **τεχνική και επαγγελματική εκπαίδευση αλλοδαπής**, πράξη ισοτιμίας και κατάταξηςτης επιτροπής ισοτιμιών του Οργανισμού Επαγγελματικής Εκπαιδεύσεως και Καταρτίσεως (Ο.Ε.Ε.Κ.) ή του Εθνικού Οργανισμού Πιστοποίησης Προσόντων (Ε.Ο.Π.Π.).

**Εξαιρούνται** από την υποχρέωση προσκόμισης πράξης αναγνώρισης για την ισοτιμία και την αντιστοιχία του τίτλου, όσοι υποψήφιοι υποβάλλουν αποφάσεις αναγνώρισης επαγγελματικών προσόντων, οι οποίες χορηγήθηκαν από:

i) το **Συμβούλιο Αναγνώρισης Επαγγελματικών Προσόντων (Σ.Α.Ε.Π.)** του άρθρου 55 του π.δ. 38/2010 «Προσαρμογή της ελληνικής νομοθεσίας στην Οδηγία 2005/36/ΕΚ του Ευρωπαϊκού Κοινοβουλίου και του Συμβουλίου της 7ης Σεπτεμβρίου 2005, σχετικά με την αναγνώριση των επαγγελματικών προσόντων» ή

ii) το **Συμβούλιο Αναγνώρισης Επαγγελματικής Ισοτιμίας Τίτλων Τριτοβάθμιας Εκπαίδευσης (Σ.Α.Ε.Ι.Τ.Τ.Ε.)** του άρθρου 10 του π.δ. 165/2000 «Προσαρμογή της Ελληνικής Νομοθεσίας με ένα γενικό σύστημα αναγνώρισης των διπλωμάτων τριτοβάθμιας εκπαίδευσης που πιστοποιούν επαγγελματική εκπαίδευση ελάχιστης διάρκειας τριών ετών, σύμφωνα με την οδηγία 89/48/ΕΟΚ του Συμβουλίου των Ευρωπαϊκών Κοινοτήτων» ή

iii) το **Συμβούλιο Επαγγελματικής Αναγνώρισης Τίτλων Εκπαίδευσης και Κατάρτισης (Σ.Ε.Α.Τ.Ε.Κ.)** του άρθρου 14 του π.δ. 231/1998 «Δεύτερο γενικό σύστημα αναγνώρισης της επαγγελματικής εκπαίδευσης, το οποίο συμπληρώνει την οδηγία 89/48/ΕΟΚ, σύμφωνα με τις οδηγίες 92/51/ΕΟΚ του Συμβουλίου των Ευρωπαϊκών Κοινοτήτων, 94/38/ΕΚ και 95/43/ΕΚ της Επιτροπής των Ευρωπαϊκών Κοινοτήτων».

Επίσης, **δεν υπέχουν** υποχρέωση προσκόμισης πράξης αναγνώρισης για την ισοτιμία και την αντιστοιχία του τίτλου όσοι υποψήφιοι προσκομίζουν:

i) αποφάσεις χορήγησης άδειας ασκήσεως επαγγέλματος ή τίτλου ειδικότητας των ιατρών, νοσοκόμων, οδοντιάτρων, φαρμακοποιών, μαιών/μαιευτών που χορηγήθηκαν i) σύμφωνα με όσα προβλέπονται στις διατάξεις του Κεφαλαίου ΙΙΙ του Τίτλου ΙΙΙ του π.δ. 38/2010 από τις αρμόδιες Διευθύνσεις των Περιφερειών ή των πρώην Νομαρχιακών Αυτοδιοικήσεων ή ii) σύμφωνα με όσα προβλέπονταν στις διατάξεις των π.δ. 84/1986 (ιατροί), 40/1986 (νοσοκόμοι), 98/1986 (οδοντίατροι), 213/2003 (φαρμακοποιοί), 97/1986 (μαίες/-ευτές),

ii) «άδεια εγκατάστασης κτηνιάτρου» σύμφωνα με όσα προβλέπονταν στο π.δ. 40/2006 «Αναγνώριση διπλωμάτων, πιστοποιητικών και άλλων τίτλων των κτηνιάτρων υπηκόων της Ευρωπαϊκής Ένωσης (Ε.Ε.) και μέτρα για τη διευκόλυνση της πραγματικής άσκησης του δικαιώματος εγκατάστασης και του δικαιώματος ελεύθερης παροχής υπηρεσιών στην Ελλάδα σε συμμόρφωση προς τις οδηγίες 78/1026/ΕΟΚ και 78/1017/ΕΟΚ του Συμβουλίου, όπως ισχύουν» και

iii) αποφάσεις χορήγησης άδειας ασκήσεως επαγγέλματος αρχιτέκτονα, σύμφωνα με όσα προβλέπονται στις διατάξεις του Κεφαλαίου ΙΙΙ του Τίτλου ΙΙΙ του π.δ. 38/2010, από το Τεχνικό Επιμελητήριο Ελλάδας ή σύμφωνα με όσα προβλέπονται στα π.δ. 53/2004 και 253/2006.

γ) Προκειμένου για **Υποχρεωτική εκπαίδευση**, βεβαίωση ισοτιμίας από τη Διεύθυνση Παιδείας Ομογενών και Διαπολιτισμικής Εκπαίδευσης (ΔΙ.Π.Ο.Δ.Ε.) της Κ.Υ. του Υπουργείου Παιδείας, Δια Βίου Μάθησης και Θρησκευμάτων ή από τις κατά τόπους Δ/νσεις Β/θμιας Εκπαίδευσης της ημεδαπής.

ΕΠΙΣΗΜΑΝΣΗ: Στις ανωτέρω περιπτώσεις α), β) και γ) που αφορούν τίτλους σπουδών που αποκτήθηκαν στην αλλοδαπή, οι υποψήφιοι **δεν χρειάζεται** να προσκομίσουν επικυρωμένο αντίγραφο του ξενόγλωσσου τίτλου ούτε επίσημη μετάφραση αυτού. Αρκεί η υποβολή των απαιτούμενων πράξεων ή πιστοποιητικών ή αποφάσεων ή βεβαιώσεων των αρμοδίων οργάνων που ορίζονται ανωτέρω.

Για τις κατηγορίες Πανεπιστημιακής (ΠΕ) και Τεχνολογικής (ΤΕ) Εκπαίδευσης **ενδέχεται** να απαιτείται από την ανακοίνωσηως **πρόσθετο** (ΜΗ ΒΑΘΜΟΛΟΓΟΥΜΕΝΟ) προσόνη κατοχή μεταπτυχιακού διπλώματοςσε ορισμένο γνωστικό αντικείμενο. Στην περίπτωση αυτή οι υποψήφιοι πρέπει να προσκομίσουν **μεταπτυχιακό ή διδακτορικό δίπλωμα** (συνοδευόμενο από βεβαίωση του οικείου Εκπαιδευτικού Ιδρύματος που να καθορίζει το γνωστικό αντικείμενο αυτού, **μόνο** εάν αυτό δεν προκύπτει σαφώς από τον προσκομιζόμενο τίτλο).

Αν ο μεταπτυχιακός / διδακτορικός τίτλος έχει αποκτηθεί στην **αλλοδαπή** απαιτείται **μόνο** Πράξη Αναγνώρισης του τίτλου από το ΔΙΚΑΤΣΑ ή Πιστοποιητικό Αναγνώρισης από το Διεπιστημονικό Οργανισμό Αναγνώρισης Τίτλων Ακαδημαϊκών και Πληροφόρησης (Δ.Ο.Α.Τ.Α.Π.) περί ισοτιμίας που να έχει εκδοθεί μέχρι την τελευταία ημέρα της προθεσμίας υποβολής των αρχικών αιτήσεων και σε περίπτωση που από την πράξη αναγνώρισης δεν προκύπτει το γνωστικό αντικείμενο, απαιτείται βεβαίωση από το Πανεπιστήμιο που χορήγησε τον τίτλο η οποία να καθορίζει το γνωστικό αντικείμενο, καθώς και επίσημη μετάφρασή της.

Στις περιπτώσεις που η ισοτιμία ή ισοτιμία και αντιστοιχία του πτυχίου αλλοδαπής αναγνωρίζεται μόνον εφόσον ο κάτοχος του πτυχίου είναι και κάτοχος μεταπτυχιακού διπλώματος, δεν αναγνωρίζεται ισοτιμία του μεταπτυχιακού διπλώματος, και επομένως δεν λογίζεται ως μεταπτυχιακός τίτλος. Στην περίπτωση που ο μεταπτυχιακός τίτλος συμπληρώνει ή ενσωματώνεται στο βασικό, δεν λογίζεται ως μεταπτυχιακός τίτλος.

**ΚΑΤΑΛΟΓΟΣ ΣΥΝΗΜΜΕΝΩΝ ΔΙΚΑΙΟΛΟΓΗΤΙΚΩΝ & ΥΠΕΥΘΥΝΗ ΔΗΛΩΣΗ**

Αφού ελέγξετε ότι έχετε συγκεντρώσει όλα τα δικαιολογητικά-πιστοποιητικά τα οποία προβλέπονται για την απόδειξη των βαθμολογούμενων κριτηρίων επιλογής και των προσόντων σας, όπως ορίζονται στην *Ανακοίνωση* (βλ. *ΑΠΑΡΑΙΤΗΤΑ ΔΙΚΑΙΟΛΟΓΗΤΙΚΑ*) ή/και στις παρούσες *Οδηγίες*, τα αριθμείτε σε εμφανές τους σημείο και ακολούθως τα καταγράφετε με την ίδια σειρά αρίθμησης στον κατάλογο συνημμένων δικαιολογητικών της αίτησης.

Διόρθωση ή συμπλήρωση των αιτήσεων, συμπλήρωση τυχόν ελλειπόντων στοιχείων, έστω και συμπληρωματικών ή διευκρινιστικών, επιτρέπεται **μόνο μέχρι τη λήξη της προθεσμίας υποβολής των αιτήσεων συμμετοχής** στη διαδικασία επιλογής.

Στη συνέχεια συμπληρώνετε την ημερομηνία και το ονοματεπώνυμό σας κάτω από το κείμενο της ΥΠΕΥΘΥΝΗΣ ΔΗΛΩΣΗΣ, την οποία και υπογράφετε μετά από προσεκτική ανάγνωση.

**ΕΠΙΚΥΡΩΣΗ ΤΙΤΛΩΝ, ΠΙΣΤΟΠΟΙΗΤΙΚΩΝ ΚΑΙ ΒΕΒΑΙΩΣΕΩΝ**

**Της ημεδαπής:**

**Δημόσια και ιδιωτικά έγγραφα ημεδαπής** μπορούν να υποβληθούν σε απλά φωτοαντίγραφα. Οι τρεις (3) πρώτοι υποψήφιοι που θα κληθούν για προφορική συνέντευξη, θα πρέπει να προσκομίσουν τα πρωτότυπα δικαιολογητικά που συμπεριέλαβαν στην αίτησή τους.

**Της αλλοδαπής:**

Τίτλοι, πιστοποιητικά και βεβαιώσεις της αλλοδαπής που απαιτούνται από την ανακοίνωση πρέπει να είναι **επίσημα μεταφρασμένοι** στην ελληνική γλώσσα.

Οι ανωτέρω τίτλοι υποβάλλονται σε απλά φωτοαντίγραφα. Οι τρεις (3) πρώτοι υποψήφιοι που θα κληθούν για προφορική συνέντευξη, θα πρέπει να προσκομίσουν πρωτότυπο ή σε ακριβές αντίγραφο του πρωτοτύπου ή σε αντίγραφο του ακριβούς αντιγράφου της αρχής που εξέδωσε το πρωτότυπο (όχι σε αντίγραφο το οποίο δεν έχει επικυρωθεί από την αρχή που εξέδωσε το πρωτότυπο). Οι ως άνω τίτλοι, πιστοποιητικά και βεβαιώσεις, όταν προσκομίζονται σε φωτοτυπία μη επικυρωμένη από την αρχή που τους εξέδωσε, επικυρώνονται μόνο από δικηγόρο. Ακριβή αντίγραφα από αντίγραφα ιδιωτικών εγγράφων ή εγγράφων που έχουν εκδοθεί από αλλοδαπές αρχές, τα οποία έχουν επικυρωθεί από δικηγόρο ή δημόσια αρχή, επικυρώνονται από όλες τις διοικητικές αρχές και τα Κέντρα Εξυπηρέτησης Πολιτών (ΚΕΠ). Η επίσημη μετάφρασή τους γίνεται από αρμόδια κατά νόμο αρχή του Υπουργείου Εξωτερικών ή την Πρεσβεία ή το Προξενείο της ξένης χώρας στην Ελλάδα ή από δικηγόρο ή από άμισθο ερμηνέα διορισμένο βάσει του Ν.148/26-12-1913/1-2-1914.

Σημειώνεται ότι σύμφωνα με τη νομολογία του Συμβουλίου της Επικρατείας, προκειμένου περί τίτλων σπουδών με τους οποίους αποδεικνύεται η γνώση της ξένης γλώσσας, τίτλοι που προσκομίζονται σε απλά φωτοαντίγραφα γίνονται δεκτοί, υπό την προϋπόθεση ότι προσκομίζονται επικυρωμένες μεταφράσεις αυτών, στις οποίες γίνεται μνεία ότι στους νόμιμους μεταφραστές είχαν προσκομισθεί τα πρωτότυπα ή επικυρωμένα αντίγραφα των τίτλων. Εάν όμως προσκομίζονται τα πρωτότυπα των τίτλων ή επικυρωμένα αντίγραφα αυτών, αρκεί η προσκόμιση απλού φωτοαντιγράφου της μεταφράσεως αυτών, η ακρίβεια του περιεχομένου της οποίας επικυρώνεται με υπεύθυνη δήλωση του υποψηφίου, κατά το άρθρο 8 του Ν.1599/1986.

**ΠΙΝΑΚΑΣ ΒΑΘΜΟΛΟΓΟΥΜΕΝΩΝ ΚΡΙΤΗΡΙΩΝ**

**ΓΙΑ ΤΗΝ ΕΠΙΛΟΓΗ ΩΦΕΛΟΥΜΕΝΩΝ ΣΕ ΠΡΟΓΡΑΜΜΑ ΚΟΙΝΩΦΕΛΟΥΣ ΧΑΡΑΚΤΗΡΑ**

Ακολουθεί συγκεντρωτικός πίνακας των βαθμολογούμενων κριτηρίων στον οποίο παρουσιάζεται αναλυτικά η βαθμολογία που αντιστοιχεί σε καθένααπό τα κριτήρια αυτά:

|  |  |  |
| --- | --- | --- |
| **ΚΡΙΤΗΡΙΟ** | **ΑΝΑΛΥΣΗ ΚΡΙΤΗΡΙΟΥ** | **ΒΑΘΜΟΛΟΓΗΣΗ** |
| **1. Κατάσταση ανέργου** | Μακροχρόνια άνεργος (>12 μηνών) | 4 |
| Βραχυχρόνια άνεργος | 2 |
| **2. Οικογενειακή κατάσταση** | Μονογονεϊκή οικογένεια | 3 |
| Με προστατευόμενα μέλη | 1(για κάθε προστατευόμενο μέλος) |
| **3. Οικογενειακό εισόδημα** | από 0,00 € έως και 5.000,00 € | 3 |
| από 5.000,01 € έως και 10.000,00 € | 2 |
| από 10.000,01 € έως και 15.000,00 € | 1 |
| από 15.000,01 και άνω | 0 |
| **4. Εθελοντική δράση** | Τεκμηριωμένη εθελοντική προσφορά σε συναφείς δράσεις / δομές | 6 |
| Τεκμηριωμένη εθελοντική προσφορά | 3 |
| **5. Εργασιακή εμπειρία** | Εργασιακή εμπειρία (πάνω από τρία χρόνια) σε συναφές με τη θέση αντικείμενο | 6 |
| Εργασιακή εμπειρία (ένα με τρία χρόνια) σε συναφές με τη θέση αντικείμενο | 3 |
| **6. Εντοπιότητα** | Μόνιμος κάτοικος του Δήμου στον οποίο υλοποιείται το πρόγραμμα.  | 5 |